MT
3.7.2023
Il-Ġurnal Uffiċjali tal-Unjoni Ewropea
C 235/69
Rikors ippreżentat fis-16 ta’ Mejju 2023 – Symrise vs Il-Kummissjoni (Kawża T-263/23) (2023/C 235/82) Lingwa tal-kawża: l-Ingliż Partijiet Rikorrenti: Symrise AG (Holzminden, il-Ġermanja) (rappreżentanti: T. Kuhn, M. Rust, T.-M. Wienke, L. Bär u J. Jourdan, avukati) Konvenuta: Il-Kummissjoni Ewropea
Talbiet Ir-rikorrenti titlob li l-Qorti Ġenerali jogħġobha: — tannulla d-deċiżjoni tal-Kummissjoni C(2023) 1103 final tal-10 ta’ Frar 2023 li tordna spezzjoni fil-bini ta’ Symrise AG u f’dak tas-sussidjarji, direttament jew indirettament, ikkontrollati tagħha skont l-Artikolu 20(4) tar-Regolament tal-Kunsill (KE) Nru 1/2003 (1) (AT.40826 – Rose); — tikkundanna lill-Kummissjoni għall-ispejjeż.
Motivi u argumenti prinċipali Insostenn tar-rikors tagħha, ir-rikorrenti tinvoka żewġ motivi. 1.
L-ewwel motiv, ibbażat fuq l-allegat ksur tad-drittijiet fundamentali tar-rikorrenti għall-invjolabbiltà ta’ proprjetà privata u ta’ privatezza, iggarantiti mill-Artikolu 7 tal-Karta tad-Drittijiet Fundamentali tal-Bniedem.
Ir-rikorrenti ssostni li d-deċiżjoni li tordna l-ispezzjoni fil-bini tar-rikorrenti (i) hija arbitrarja peress li l-Kummissjoni ma kellhiex biżżejjed indizji li jwassluha sabiex tissuspetta l-involviment tar-rikorrenti fi kwalunkwe ksur tad-dritt tal-kompetizzjoni, u (ii) tikkostitwixxi indħil sproporzjonat fid-drittijiet fundamentali tagħha ta’ proprjetà privata u ta’ privatezza minħabba li ma tinkludi l-ebda limitazzjoni ratione temporis. 2.
It-tieni motiv, ibbażat fuq l-allegat ksur tal-Artikolu 20(4) tar-Regolament (KE) Nru 1/2003 u tal-obbligu ta’ motivazzjoni tal-Kummissjoni stabbilit fit-tieni paragrafu tal-Artikolu 296 TFUE.
Ir-rikorrenti ssostni li d-deċiżjoni tikser l-obbligu tal-Kummissjoni li tindika b’mod ċar u preċiż is-suġġett tal-ispezzjoni, bi ksur tal-Artikolu 20(4) tar-Regolament (KE) Nru 1/2003 u d-dmir ta’ motivazzjoni tal-Kummissjoni li tindika r-raġinijiet b’mod ċar fid-deċiżjonijiet tagħha.
B’mod iktar speċifiku, il-formulazzjoni tad-deċiżjoni ma kinitx tippermetti lir-rikorrenti tifhem l-għan tal-ispezzjoni u, għaldaqstant, teżerċita d-drittijiet tad-difiża tagħha.
(1)
Regolament tal-Kunsill (KE) Nru 1/2003 tas-16 ta’ Diċembru 2002 fuq l-implimentazzjoni tar-regoli tal-kompetizzjoni mniżżlin fl-Artikoli 81 u 82 tat-Trattat (ĠU Edizzjoni Speċjali bil-Malti, Kapitolu 8, Vol.
2, p. 205).
Rikors ippreżentat fil-11 ta’ Mejju 2023 – VDK vs Il-Kummissjoni (Kawża T-265/23) (2023/C 235/83) Lingwa tal-kawża: il-Ġermaniż Partijiet Rikorrent: Verband der Deutschen Kutter- und Küstenfischer e.V. (VDK) (Hamburg, il-Ġermanja) (rappreżentant: M. Waller, avukat) Konvenut: Il-Kummissjoni Ewropea